To debutanter og en intens afslutning stjal billedet, da Brøndbys og AaB's sæsonpremiere endte 2-2.

Mikkel Thygesen imponerede i sin første Superliga-kamp for Brøndby, der trods overvægt i spillet først i sidste øjeblik fik udlignet til 2-2 mod AaB i en kamp, der placerede AaB's debuterende målmand i en uheldig rolle. Banens mest prominente nyerhvervelse kunne hjemmeholdet præsentere i skikkelse af Mikkel Thygesen, der er hentet til Vestegnen fra konkurrenterne fra FC Midtjylland. Allerede ved holdpræsentationen blev Brøndbys nye angriber hyldet voldsomt af sin nye klubs fans, og kort efter kvitterede den skaldede angriber for den varme velkomst. Efter et hjørnespark kunne en konstant energisk Thygesen bringe sin nye arbejdsgiver i front på hovedstød. Målet fra Thygesen faldt bare et kvarter inde i den første halvleg, som sidste sæsons bronzevindere fra starten dominerede totalt, mens gæsterne fra AaB måtte nøjes med enkelte, forkølede kontraangreb som modsvar. I målet har AaB brugt sommerpausen på at skifte rutinerede Karim Zaza ud med den blot 20-årige Nicolai Larsen. I opgøret mod Brøndby slap den unge AaB-keeper ikke godt fra sit første møde med Superligaen, hvor vedvarende pibekoncerter fra hjemmeholdets fans pressede ham ved hver eneste boldberøring. Usikre indgreb og dårlige udspark prægede den urutinerede målmands indsats, ligesom han blev fanget på flagrende mellemhånd ved sæsonens første scoring på Brøndby Stadion. At sommerrusten endnu sidder i spillerne, blev tydeligt mod kampens slutning, hvor benene så trætte ud, afleveringerne blev upræcise og chancerne mere tilfældige. Først udlignede AaB's Jeppe Curth i anden halvlegs morgengry, hvorefter Lasse Nielsen bragte gæsterne i front i en situation, hvor dommer Claus Bo Larsen først dømte bolden inde, efter at linjedommeren havde signaleret, at den akkurat var over stregen. I kampens overtid sikrede Mike Jensen 2-2-resultatet på et direkte frispark fra kanten af feltet. Mandskabet fra AaB spillede kampen iklædt sørgebind til minde om holdkammeraten Dennis Marshall, der i sidste måned mistede livet i en trafikulykke i hjemlandet Costa Rica.